Niels Bloch Jespersen (S), 2001-05-08:
Først tak til CD for at have rejst denne forespørgselsdebat.
Energiområdet, specielt gasforsyningen er et centralt område for erhvervslivet og for mange af de private familier.
Derfor er det vigtigt, at vi løbende forholder os politisk til området, så der kan foretages de nødvendige justeringer i lyset af områdets hastige udvikling ikke mindst internationalt.
Om ikke andet håber jeg, at den debat, vi får her i dag, kan bekræfte bredden i dansk energipolitik.
Baggrunden for naturgasforsyningsordningen i Danmark er jo den oliekrise, som landet og verden oplevede i 1970'erne, og hvor det var vigtigt for Danmark at sikre en forsyningsuafhængighed ved at udnytte de danske naturgasressourcer.
Også miljøet har spillet ind i udviklingen af vores naturgassystem og ikke mindst området med at nedbringe CO2-udslippet.
Desuden må vi jo i dag konstatere, at udviklingen på energiområdet i Europa har medført en stigende konkurrence.
Markedsåbningen er i dag en realitet, som vi her i landet gennemfører i et styret tempo.
Lad mig blot henvise til næste sag på Folketingets dagsorden, hvor vi reviderer gasforsyningsloven som en konsekvens af EU's gasdirektiv.
Vi er langt med at gennemføre ændringer i selskabsstrukturen på området som en forudsætning for markedsåbningen.
Det er vigtigt for Socialdemokratiet, at forsyningssikkerheden fastholdes under markedsåbningen.
Derfor lægger Socialdemokratiet meget stor vægt på, at gasnettet og naturgaslagrene bliver offentligt eje som en meget vigtig del af vores lands infrastruktur.
Desuden er det også vigtigt, at det nye system bliver forenklet, så det er muligt at opnå den markedsåbning, der stiles efter, på en naturlig og dynamisk måde.
Det offentlige har også økonomiske interesser
, som det har været nævnt tidligere i debatten i dag om de andre dagsordenspunkter, idet det jo var det offentlige, der i sin tid investerede store beløb i udviklingen af vores naturgasnet.
Det er derfor rimeligt, at det offentlige fortsat får andel i et eventuelt overskud i DONG i overensstemmelse med investeringernes størrelse.
Statens andel i DONG's overskud må således betragtes som et naturligt krav på en rimelig forrentning af indskudskapitalen.
Med den historiske baggrund, som naturgasforsyningen har i Danmark, må vi jo konstatere, at det blev etableret som et styret, statsligt monopol.
Det er derfor rimeligt, at vi fortsat sikrer, at der er en konkurrencedygtig transportydelse, og det gør vi ved at fastholde det offentlige ejerskab til transportnettet.
Når man indfører en markedsåbning, så kan man selvfølgelig risikere at miste markedsandele, og derfor er det væsentligt, at DONG får mulighed for på lige fod med konkurrenter i andre lande at få markedsandele, hvorfor det kan blive aktuelt med nye rørledninger til f.eks. Polen og England.
Det er vigtigt for Socialdemokratiet, at dansk energipolitik i forbindelse med udviklingen af EU's indre marked for naturgas bygger på en bred politisk opbakning, der kan medvirke til at styrke DONG's varetagelse af opgaverne i det åbne marked.
Både i forhold til det danske marked og i forhold til den internationale verden skal vi her fra Folketingets side gøre, hvad der er muligt for at sikre en fortsat stabil udvikling, der kan sikre vores nationale interesser.
På vegne af CD, Kristeligt Folkeparti, Det Konservative Folkeparti, Venstre, SF, Det Radikale Venstre og Socialdemokratiet skal jeg derfor fremsætte følgende: Forslag til vedtagelse »Folketinget konstaterer, at miljø- og energiministeren har fremsat et forslag til lov om ændring af naturgasforsyningsloven, L 232, der skal ruste den danske energisektor til de kommende års udvikling på gasmarkedet, nationalt og internationalt.
På den baggrund tilslutter Folketinget sig, at - der skabes større gennemsigtighed på det danske naturgasmarked gennem selskabsmæssig adskillelse af net og lager fra forsyning og handel, - de danske naturgasnet og -lagre skal forblive i offentligt eje, og - DONG på kommercielt grundlag får samme muligheder som sine konkurrenter, ligesom DONG ud fra kommercielle hensyn i særlige tilfælde kan tilbyde en særlig præferencetarif, hvis sådanne vilkår tilbydes i andre EU-lande, således at den danske gassektor også fremover bidrager til Danmarks forsyningssikkerhed og opfyldelse af de miljøpolitiske målsætninger.«